Джэйсан Тэйтум

**Джэ́йсан Тэ́йтум** (; 3 сакавіка 1998 году, Сэнт-Луіс, ЗША) — амэрыканскі прафэсійны баскетбаліст, які выступае за «Бостан Сэлтыкс» у НБА. Тэйтум ёсьць пяціразовым удзельнікам Матчу ўсіх зорак НБА. У 2024 годзе ён прывёў каманду да 64 перамог у лізе і чэмпіёнства НБА. Тэйтум таксама мае залатыя мэдалі, якія здабыў з нацыянальнай зборнай ЗША на летніх Алімпійскіх гульнях 2020 году і 2024 году.

## Кар’ера
Тэйтум навучаўся ў падрыхтоўчай школе Чэмінэйд у штаце Мізуры. Тэйтум гуляў у адной камандзе з Тайлерам Кукам і наведваў заняткі па фізычнай культуры поруч з Мэт’ю Ткачакам. Тэйтум хацеў гуляць пад кіраўніцтвам свайго бацькі, галоўнага трэнэра па баскетболе ў суседняй сярэдняй школе, але ягоная маці аддала перавагу Чэмінэйду. Перад апошняй клясай маладзён даў вуснае абавязацельства перад Унівэрсытэтам Д’юка, адхіліўшы прапановы Паўночнакаралінскага ўнівэрсытэту ў Чапэл-Гіл, а таксама Кентукійскага і Сэнтлуіскага ўнівэрсытэтаў.

У 2017 годзе на драфце НБА гулец быў абраны пад трэцім нумарам. У сваім пачатковым матчы ў НБА 17 кастрычніка 2017 году Тэйтум адразу аформіў дабл-дабл з 14-ю пунктамі і 10-ю падборамі ў якасьці стартавага форварда каманды падчас прагулянага матчу супраць «Кліўлэнд Кавальерз» (102:99). 24 кастрычніка нападнік усталяваў рэкорд сэзону ў абаістыя 24 пункты ў пераможным матчу супраць «Нью-Ёрк Нікс», які скончыўся зь лікам 110:89. У сьнежня таго ж году Тэйтум быў абраны навічком месяцу Усходняй канфэрэнцыі. Гулец хутка замацаваўся ў складзе.

22 сьнежня 2019 году спартовец набраў рэкордныя за кар’еру 39 пунктаў і 12 падбораў у пераможным матчы над «Шарлот Горнэтс», які скончыўся зь лікам 119:93. 11 студзеня 2020 году гулец перасягнуў гэты паказьнік, набраўшы 41 пункт у матчы супраць «Нью-Арлеан Пэліканз», чым забясьпечыў перамогу каманды зь лікам 140:105. 30 студзеня Тэйтум упершыню ў сваёй кар’еры стаў удзельнікам матчу ўсіх зорак НБА, будучы абраным у якасьці рэзэрвіста Ўсходняй канфэрэнцыі. 31 сакавіка 2023 году ў матчы супраць «Мілўокі Бакс» гулец пераўзвысіў рэкорд Пола Пірса паводле колькасьці матчаў за «Сэлтыкс» з 40 і болей набранымі пунктамі. У сэзоне 2022—2023 гадоў амэрыканец стаў першым гульцом у гісторыі каманды, які стала набіраў у матчах у сярэднім 30 і больш пунктаў.

У 2024 годзе згуляў адну з ключавых роляў у здабыцьці тытулу чэмпіёнаў НБА. Гэтак у другой гульні фіналу НБА 2024 году супраць «Далас Мавэрыкс» 9 чэрвеня Тэйтум амаль аформіў трыпл-дабл з 18 пунктамі, 12 перадачамі і дзевяцьцю падборамі, дзякуючы чаму бостанцы атрымалі перамогу зь лікам 105:98. Праз тры дні ў трэцім матчы сэрыі ён набраў 31 пункт, зрабіў шэсьць падбораў і пяць перадач у пераможным матчы зь лікам 106:99. 1 ліпеня 2024 году гулец узгодніў пяцігадовы кантракт на суму да 314 мільёнаў даляраў, перасягнуўшы суму свайго суперзоркавага партнэра па камандзе Джэйлена Браўна на 304 мільёны даляраў, стаўшы найдаражэйшым гульцом у гісторыі НБА. 21 сьнежня Тэйтум набраў рэкордныя за сэзон 43 пункты, а таксама зрабіў 15 падбораў і 10 перадач у пераможным матчы супраць «Чыкага Булз».

## Крыніцы

## Вонкавыя спасылкі
* Профіль на сайце НБА
* Статыстыка на сайце Basketball-Reference.com

Катэгорыя:Баскетбалісты і баскетбалісткі на летніх Алімпійскіх гульнях 2020 году
Катэгорыя:Баскетбалісты і баскетбалісткі на летніх Алімпійскіх гульнях 2024 году
Катэгорыя:Чэмпіёны летніх Алімпійскіх гульняў 2020 году
Катэгорыя:Чэмпіёны летніх Алімпійскіх гульняў 2024 году
Катэгорыя:Баскетбалісты ЗША